Езоп
Диво магаре и питомно магаре

Превод от старогръцки: Тодор Сарафов, 1967

chitanka.info

Едно диво магаре видяло едно питомно да седи на припек. Доближило се до него и захванало да го облажава заради загладеното му тяло и заради хубавата храна, която яде. Но когато го видяло по-сетне да носи товар и подире му да върви магаретарят и да го сбутва с остена, казало:

— А, съвсем не те облажавам! Виждам, че охолството ти не е без големи мъки.

Не заслужават завист придобивките, постигнати чрез опасност и страдание.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.